safouaneb/arywiki huggingface dataset:
باب دارنا

باب دارنا هولدينݣ، معروف كتر غير بسميت باب دارنا، هي واحد شاريكة مغريبية ديال لانعاش لعقاري، كيقولو بلي بدات ف 1990، ولاكين ماتحلات رسميا حتال 18 اكتوبر 2019، مولاها هو سيدي محمد الوردي لي من قبل كان موضاف معا وفاسلف ؤ وفاكاش. لبدية. لقصة كاتبدا ب ضبط ف 2013 ملي باب دارنا بدات كاتبان ف ساحة ب لاشهارات ف تلفازة وسوشل ميديا كيبينو فيهم انهم عندهم مشاريع ديال ديور ف بزاف د لمدون د لمغريب ؤ بعروض مختالفة كاتناسب كلشي، ؤكيديرو حتا تسهيلات ف لخلاص. هاد لاشهارات، لي شاركو فيهم ممتيلين ؤفنانين، كانو كيدوزو فيهم لعروض لي كاينا بحال مثلا "تشري جوج ديور وتالتا فابور" ولا "ڤيلا بتامان برطمة"، هادشي لي خلا ناس يتيقو ؤيزعمو يشريو. حاجة خرا، هاد "شاريكة" حضرات لبزاف د لمعارض داخل لمغريب ولا ف لخاريج، وهادشي خلا حتا لمغاربة لي ساكنين برا يزعمو ف الشرا ديال ديور. لفضيحة ديال نّصب. ف لول ديال نونبر 2019، تقريبان شي 20 واحد لي دافعين تسبيق باش ياخدو ديور مشاو كيطالبو قدام لمقر د شاريكة باش يردو ليهم فلوسهم حيت تعطلو باش يعطيهم ديورهم؛ ومن بعد ليالي من لمفاوضات، الوردي عطاهوم شيكات. نهار 7 نونبر واحد من هاد الناس ؤفنفس لوقت محامي دار شكاية ضد رئيس لمدير لعام ديال باب دارنا الوردي حيت شيكات بلا رصيد. تحقيق. ف 21 نونبر، الوردي تشد وتحط ف لحراسة نضرية. معا لبوليس لقضائي الوردي عتارف بلي ماكانش عندو ترخيص ديال لبني. ف 30 دجنبر، نائب لمدير لعام ؤ نمرة 2 ديال باب دارنا عتمان البوكفاوي تشد ؤهو هربان ف ابيدجون ف لكوط ديڤوار. ف نونبر 2021، خرجو تقارير بلي لوردي هرّب ل فلوس ل پاناما ؤ خدّمهم ف واحد شاريكة د ستيتمار تما، ضحايا طالبو باش يتحل تحقيق ف هاد لقضية. لموحاكامة. ف 12 يناير 2023، حكمات محكامة ستيناف د دارلبيضا على مول شاريكة لوردي بخمسطاش لعام د لحبس ؤ على نّوطير لي متاهم ب تزوير ب طناش لعام د لحبس، ؤ لمجموع تعطات 51 عام د لحبس لڭاع ناس لي متاهمين ف هاد لقضية.
باربادوص

باربادوص (بلينݣليزية: Barbados) هي واحد لبلاد جزيرة جات ف لكاريبي. لمساحة ديالها صغيرة بزاف وماتاتفوتش 439 كم². الطول ديال لبلاد كاملة هو 34 كم ولعرض ديالها 23 كم. اقرب بلدان لباربادوص هوما سانت ڤينسنت و لݣرونادين (168 كم) وطرينيضاض ؤ طوباݣو (400 كم). ستعمرو بزاف د لبلدان باربادوص منها لبرتغال وصبانيا وبريطانيا (اللي ستعمراتها ف 1625). ستاقلات لبلاد نهار 30 نونبر 1966، ومن ديك الساعة وهي تابعة للمنظمة د لكومونويلث بحال لاغلبية د لبلدان اللي ستعمراتهم بريطانيا، ودخلات عضو مع لامم لمتحدة. تيسكنو ف باربادوص تقريبا 280. 000 ديال الناس ولعاصمة ديالها واكبر مدينة فيها هي بريدج تاون. اللغة الرسمية فلبلاد هي لينݣليزية، ولفلوس اللي تاتخدًم فيها هي الدولار د باربادوص. باربيدوس معروفة بالسياحة وتيجيوليها الناس من لعالم كامل باش يستافدو من لبحر ولجو ديالها.
باريز

باريز ؤلا پاري، (بالفرانساوية: Paris) لي كاتلقّب ب "لعاصمة د الضواو"، هي العاصمة د فرانسا واكبر مدينة فيها. هي من اكبر لمدون د ؤروپا، ؤ كايسكن فيها ؤ نّواحي ديالها كثر من 12 مليون بنادم. باريز معروفة ف لعالم كولو ب لمعالم لحضارية ؤ تقافية لي فيها، بحال برج ايفيل، وقوس النصر ولمتحف د لّوڤر. هاد لمعالم كولها تيخليو ناس من ݣاع لبلدان يزوروها، ؤ هي وحدا من لمدون سياحية لكبار ف لعالم. باريز معروفة من بزاف د نواحي ف رياضة، ف لكورة متلا لفرقة ديالها پاري سان جيرمان ربحات بزاف د لبطولات متًابعة، ولا تّينيس، حيث كاتنظم لبطولة د رولون ݣاروس فيها كل عام ف شهر ماي. كاين ف باريز جوج د لمطارات دوليين كبار، وهوما مطار شارل دو ݣول، ؤ مطار اورلي.
بانݣلاديش

بانݣلاديش (ب لبينݣالية: গণপ্রজাতন্ত্রী বাংলাদেশ) هي واحد لبلاد ف لجنوب الشرقي ديال اسيا. تاتحدها لهند من ݣاع الجوايه، من غير لجنوب الشرقي، اللي عندها فيه حدود مع بورما، و لجنوب اللي تاطًل فيه على لخليج د لبنݣال. بانݣلاديش تاتعني لبلاد د لبنݣال ب اللغة لبينݣالية. ف 1947، مورا ما خرجات بريطانيا من شبه لقارة لهندية، تقسمات ديك لمنطقة على جوج: لمنطقة د لهندوس هي لهند، و لمنطقة د لمسلمين هي پاكيستان، اللي كانت فيها پاكيستان لغربية ( هي پاكيستان ديال دابا)، و پاكيستان الشرقية (هي بانݣلاديش). علاود لحݣرة و لاهمال ليقتيصادي و السياسي و اللغوي، دارو الناس ديال پاكيستان الشرقية ثورة على پاكيستان لغربية، و وقعات حرب بيناتهم سالات ب ليستيقلال ديال پاكيستان الشرقية، اللي ولات هي لجمهورية الشعبية د بانݣلاديش ف 26 مارس 1971. تيسكنو ف بانݣلاديش تقريبا 161 مليون واحد (هي الدولة التامنة من ناحية عدد السكان ف لعالم) و لعاصمة ديالها هي داكا. لعدد لكبير د السكان ديالها تيخلًيها هي الدولة لمسلمة التالتة من ناحية الناس ف لعالم. لفلوس اللي كاتخدًم ف لبلاد هي تاكا، و اللغة الرسمية هي لبينݣالية. بانݣلاديش داخلة مع لامم لمتحدة و منظمة لكومنويلت و ليتيحاد د جنوب شرق اسيا د التعاون لاقليمي و مؤتمر لقمة لاسلامي.
باهاماس

لباهاماس، لمعروفة رسميا بلكومونويلث د لباهاماس (بلينݣليزية: Commonwealth of The Bahamas) هي واحد لبلاد جات فلكاريبي ولاراضي ديالها كلها جزر ف لبحر. لباهاماس فيها تقريبا 700 جزيرة منها لكبار والصغار، جاو كلهم فلمحيط لاطلسي. لباهاماس جات ف الشمال د كوبا وجمهورية الدومينيكان وهايتي، وقريبة للولاية د فلوريدا ف ميريكان. باهاماس هي اول ارض وصل ليها كولومبوس من اوروپا ف 1492، ولكن الصبليون ماستعمروهاش وكملو للجزيرة د هيسپانيولا. لبريطانيين هوما اول بلاد ستعمرات لباهاماس ف 1718 وجابولبها بزاف د لعبيد من افريقيا. ف 1807 حبسات بريطانيا التجارة د لعبيد وولاًو بزاف د الناس اللي كانو عبيد تيمشيو لباهاماس يسكنو فيها، وزادو كتر من مورا ما تحبسات لعبودية النيت فلبلاد ف 1834. تيسكنو ف لباهاماس 332. 634 واحد، 90% منهم عندهم اصول من افريقيا. اللغة الرسمية فلبلاد هي لينݣليزية والعاصمة هي ناساو. لعملة اللي كاتخدًم ف لباهاماس هي الدولار لباهامي. لقتيصاد د باهاماس تيضور بزاف على السياحة اللي تادخًل 60% من الناتج لخام د لبلاد وتاتخدًم النص د لباهاميين تقريبا.
برشيد

برشيد مدينة مغريبية و جماعة ترابية حضرية كاينة ف اقليم برشيد، جهة دّار لبيضا سطات، ساكنين فيها 135733 واحد، على حسب لاحصاء لعام 2014.
برغواطة

برغواطا (ب لامازيغية : ⴱⴻⵔⵖⵡⴰⵟⴰ) هي تاني دولة امازيغية-اسلامية بانت ف لمغريب (بعد امارة نّكور)، دولة بانت ف كوشطا ديال لمحيط لاطلنتي، كانت لتيحاد ديال قبايل مصمودة، من بعد مادارو تورة ضد لعباسيين، دارو مملكة ديالهم ف تامسنا (دكالة دابا) بين 744 ؤ 1066 وكين لي كيقول بلي ف توسع ديالها لكبير شدات من شالة (سلا دابا) حتى واد تانسيفت، ؤ بايعو طريف لمطغري امير عليهم. عاصمة برغواطا كانت هي ازمور ف بعض المرات و شالة و اسفي. طريف المطغيري كيسميوه عوتاني ريورى او رياورا بتمازيغت وهي "لكي وري ناس طريقهم". وعلى حساب ماجانا من عند لموارخين لعرب فراه كون دين جديد لجمع بين نصرانية و ليهودية و ليسلام تاع الازارقة و الصفريين لي كعتابروهم خوارج هادشي لاش علاقة برغواطا ديمن خاسرة وممزياناش معا جيرانها الدريسيين و مغراوا. الدين ف برغواطا. موصلناش بزاف على فعايل تاع برباتيين غير بلي كان عندهم قران و كتاب شريف تاع الله بالامازيغية فيه 80 سورة كان منها سورة ايوب بتمازيغت و لي ترجمتها ب الداريجة هي: ابسمن ياكوش لي سيفط كتابو لناس * * * * * * هو لي بين ليهم خبارهم وقالو لقاضية هي علم ابليس اي حاجة تتلعب اللسان ف الهضرة * * * * * * مايفك جرة لسان غير اكوش لي بحكامو عارفو بلحق لناس تقاد لحق ف تورات شعبي. باقي تال دابا لاثر ديال البربراطيين وتال دابا شي ناس ف بلايص تاع دكالة و الشاوية و زمور مكدبحوش الفروج لكبير ف السن. عوتاني طقس تاع حليلو اولا كما كسميوه زمزم هو ف حقيقة طقس تاع بربراطيين تاع تبرك بالما مورا الدبيحة لي دابحينها بسميت اكوش. و كاين طقس اخر لي هو التبرك بدم الذبيحة و رشان الدم ف الحيوطا اولا لقنات تاع الدار. و جتماع على المحرقة ف يوم عاشورا و لغنا علا ود طليب لغفران و التبرك بالنار ب لخطو فوق منها. و حتا طليب الشتا من انزار و بخصوص نْشيد ديال "تاغنجا ياربي تصب الشتا". حيت ف لاصل البرغواطية ديانة واخدينها من التورات تاع امازيغن لي كانو ديك ساعة بسميت مصمودا و صنهاجة.
برلين

برلين (بلالمانية: Berlin) هيا لعاصيمة ديال المانيا و اكبر مدينة فيها، ؤ هيّا ف نفس لوقت وحدة من لجيهات 16 ديال المانيا. برلين كتحدها لجيهة (لاند) ديال براندنبورݣ من ݣاع الجّوايه. تّاريخ ديالها كيرجع ل نّص تّاني ديال لقرن 12 ولاكين ماولّات عندها اهمية كبيرة حتا ولّات لعاصيمة د لامبراطورية لالمانية ف 1871. برلين عندها تاريخ قديم و مهم ف لعالم، و فيها 3 ديال لبلايص اللي مسجّلين ف اللّيستا د معاليم التراث العالمي د ليونيسكو. من مورا لحرب لعالمية التانية، و بالضبط ف 1961، تقسمات لمدينة على جوج طراف، بيناتهم سور كانت سميتو "السور د برلين". لغرب د برلين كان تابع لالمانيا لغربية (كانت بلاد راسمالية، لعاصمة ديالها هي بون)، و الشرق كان هو لعاصمة د المانيا الشرقية (اللي كانت بلاد شتراكية). السور د برلين طاح ف 1989، و من موراه ولات برلين مدينة وحدا، و تا لالمانيات بجوج تجمعو و ولاّو لجمهورية لفيديرالية د المانيا. تيسكنو ف برلين تقريبا 4. 5 مليون د الناس، و محسوبة مدينة عالمية ف بزاف د لمجالات بحال التقافة ولاعلام و الصيونص. فيها 4 ديال لجامعات د الدولة، و كتر من 30 ديال لفلوس. 67 واحد من اللي ربحو لجائزة د نوبل كانو خدّامين ولاّ مقيدين ف جامعة كاينة ف برلين. لمدينة عندها مطار دولي، و فيها لميطرو من عام 1902. تاريخ. لمدينة تاسسات رسمياً ف لقرن 13، ولاكين كا بلاصة د سّكنى تقدر تكون قدم. لبحت لاركيولوجي كشف علا طراف د لخشب (يمكن تستعملو ف لبني) كيرجعو ل عام 1183.
بروناي

اتحاد بروناي دار السلام (ب لونݣلي: Nation of Brunei، the Abode of Peace - بلمالاي: Negara Brunei Darussalam) هي واحد لبلاد ف لجنوب الشرقي د اسيا جات فالشمال د لجزيرة د بورنيو اللي تاتقاسمها معا ماليزيا و اندونيسيا. بروناي تاتحدًها ماليزيا من ݣاع الجوايه من غير الشمال اللي كاطًل فيه على لبحر د الشينوا لجنوبي. بروناي تاتَعتابر دولة صناعية و متقدًمة و هي مرتًبة الرابعة ف مؤشر التنمية البشرية من مورا سنغافورة و كوريا لجنوبية و الجاپون. كانت مستعمرة ديال بريطانيا من 1888، و ستاقلات ف 1 يناير 1984 من بعد ثورة مسلحة. مورا ليستيقلال ديالها خدات لبلاد تجاه ديال الصناعة و لحداثة، و هادشي خلاً لقتصاد ديالها يطلع بزاف، بدرجة وصلات تال 56% ما بين 1999 و 2008. ف 2011، على حساب صندوق النقد الدولي، كانت برواني هي الدولة لوحيدة (مع ليبيا) اللي ما عندها تا كريدي. تيسكنو ف بروناي تقريبا 442. 000 واحد و لعاصمة ديالها هي بندر سيري بيݣاوان. اللغة الرسمية د لبلاد هي لمالاي و لفلوس اللي كاتخدُم فيها هي الدولار د بروناي. لاسلام هو الدين الرسمي د بروناي و تقريبا 79% د الناس ف لبلاد مسلمين.
ويلز

بلاد لغال ولاّ ويلز (بلينݣليزية: Wales - ب لويلزية: Cymru) هي بلاد جات ف لمملكة لمتحدة. تاتحدّها لينݣليز من الشرق، لمحيط لاطلسي من لجنوب و لغرب، و لبحر لايرلاندي من لغرب و الشمال. لاغلبية د لبلاد فيها جبال و تلاّت. اعلى جبل فيها هو جبل سنوودون. التاريخ ديال بلاد لغال مرتابط بزاف بالتاريخ د لبلدان اللي حداها، كتيرشي لينݣليز. كانت تابعة ليها شي مرات، و مستاقلة منها مرّات اخرا. دخلو وييلز و لينݣليز بجوج ل بريطانيا ف 1707، و لكن لهوية ديال وييلز ما بدات تاتبان تال اللّخر د لقرن 19 و لقرن 20، فين تدارو احزاب سياسية قومية، و تكونات جمعيات تادّافع على اللغة لويلزية. ف 1999، تاسس لبرلمان ديال بلاد لغال، اللي تيتكلّف بلمصالح د الناس د لمنطقة، و فيه 60 مقعد. تيسكنو ف ويلز تقريبا 3. 1 مليون د الناس، و لعاصمة ديالها هي كارديف. اللغات الرسمية فيها هوما لينݣليزية و لويلزية، و لفلوس اللي كاتخدّم هي لپّاوند. ف بزّاف د الرياضات، بلاد لغال عندها فرقة ديالها بوحدها، بحال لكورة و الريݣبي. ولكن ف مسابقات بحال لالعاب لاولمپية، تيشاركو الرياضيين ديال وييلز مع لفرقة ديال لمملكة لمتحدة.
بلجيكا

بلجيكا واحد الدولة ؤروپية عندها حدود فالشمال مع هولندا و مع المانيا و اللوكسومبورڭ فالشرق و فالجنوب مع فرنسا. العاصمة ديالها هي بريكسيل و ساكنين فيها عشرة المليون ديال البشر. 40% منهم تيهضرو الفرانساوية و 60% منهم الهولندية و واحد النسبة قليلة تيهضرو بالالمانية. هاد الثلاثة ديال اللغات هما اللغات الرسمية في البلاد. الناس ديالها كايتسماو "بلاجكا". بلجيكا اللاتينية هو السمية اللي كانوا كيعيطوا ليها به قبل الاستقلال ف 1830. نظام الحكم فيها اتحادي ملكي وهي من بين البلدان اللي اسسو الروح د ليتيحاد لوروپي ف 1957. المغاربة ف بلجيكا. كيشكلو المغاربة اكبر جالية ف بلجيكا، حيث كيتقدّر العدد ديالهم ف جوايه 700 الف شخص، اي ما كيقارب 6% من المجموع ديال السكان. كتعتبر الجالية المغربية ف بلجيكا من اكثر الجاليات لمندامجة ف المجتمع البلجيكي، حيتاش معظمهم كيتقنو الهضرة ب اللغات الفرانساوية و الهولندية، و كيخدمو ف مجالات اقتصادية مختلفة.
بلغاريا

لجمهورية د بلغاريا (بلبلغارية: Република България) هي واحد لبلاد جات فلجنوب الشرقي د اوروپا وتاطًل على لبحر لكحل. تاتحدًها رومانيا من الشمال، تركيا و ليونان من لجنوب، و صربيا و مقدونيا الشمالية من لغرب. بلغاريا عندها تاريخ طويل وكانو فيها بزاف د لحضارات منهم لاغريق والرومان والصلاڤ والدولة لعثمانية. ف 1946، عام من مورا لحرب لعالمية التانية، ولات بلغاريا دولة اشتراكية فيها حزب واحد. ف 1989، غادي يطيح لمعسكر الشرقي وغادي يخلي لحزب الشيوعي لبلغاري احزاب خرا باش تتكون وتشارك فلينتيخابات، ومن ديك الساعة اتولي بلغاريا بلاد ديموقراطية. تسيكنو فبلغاريا تقريبا 7 د لمليون د الناس، لعاصمة ديالها هي صوفيا واللغة الرسمية اللي تاتًهضر فيها هي لبلغارية (اللي تاتًكتب بحرف سيريليك). لعملة د بلغاريا هي الليڤ. بلغاريا عضو فليتيحاد لاوروپي ودخلات ليه ف 2007، وهي عضو فبزاف د لمنظمات اخرى بحال حلف الشمال اطلسي (الناطو) و لامم لمتحدة.
بلفاع

بلفاع جماعة ترابية قروية كاينة في اقليم اشتوكة ايت باها، جهة سوس ماسة، ساكنين فيها 27592 نسمة، على حسب الاحصاء العام 2014.
بن حمد

بن حمد مدينة مغريبية كاينة ف جهة دّار لبيضا سطات، ساكنين فيها 32528 واحد، على حسب لاحصاء لعام 2014. ف التقسيم لاداري. بن حمد كاتّعتابر جماعة ترابية حضرية تابعة ل اقليم سطات، جهة دّار لبيضا سطات.
بن بطوطة (فوهة ف سطح القمر)

بن بطوطة هيا واحد لفواهة صغيرة على سطح ديال لقمر جات فلمنطقة ديال ماري فيكونديطاطيس، و لي كاينة ف لجيهة شرقية ديال لجزء لقريب ديال لقمر. و جات ف لجنوب لغربي ديال لفوهة ديال ليندبرغ و ف شمال شرقي ديال لفواهة لمعروفة ديال ݣوكلينيوس. و شكل ديالها مدوّر و مقاد، و عندها ارضية واسعة ف الداخل ديالها. لفواها كانت مسمية من قبل بالسمية ديال ݣوكلينيوس ا، قبلما يجي تيحاد لعالمي لفلكي لي سمّاها بسمية ديال دابا و نسبا ل الرحالة ؤ لكاتب لمغريبي لامازيغي لي كان فلقرن ربعطاش بن بطوطة.
بن خليل

بن خليل جماعة ترابية قروية كاينة ف اقليم طان طان، جهة ݣلميم واد نون، ساكنين فيها 741 واحد، على حسب لاحصاء لعام 2014.
بن مسيك

بن مسيك جماعة ترابية مقاطعة كاينة ف اقليم/عمالة دّار لبيضا، جهة دّار لبيضا سطات، ساكنين فيها 131785 واحد، على حسب لاحصاء لعام 2014.
بن معاشو

بن معاشو جماعة ترابية قروية كاينة ف اقليم برشيد، جهة دّار لبيضا سطات، ساكنين فيها 8458 واحد، على حسب لاحصاء لعام 2014.
بن يعقوب

بن يعقوب جماعة ترابية قروية كاينة في اقليم طاطا، جهة سوس ماسة، ساكنين فيها 2900 نسمة، على حسب الاحصاء العام 2014.
بنسليمان

بنسليمان مدينة مغريبية و جماعة ترابية حضرية كاينة ف اقليم بنسليمان، جهة دّار لبيضا سطات، ساكنين فيها 56138 واحد، على حسب لاحصاء لعام 2014.
بني تسيريس

بني تسيريس جماعة ترابية قروية كاينة ف اقليم سيدي بنور، جهة دّار لبيضا سطات، ساكنين فيها 14067 واحد، على حسب لاحصاء لعام 2014.
بني خلوݣ

بني خلوݣ جماعة ترابية قروية كاينة ف اقليم سطات، جهة دّار لبيضا سطات، ساكنين فيها 12930 واحد، على حسب لاحصاء لعام 2014.
بني هلال

بني هلال جماعة ترابية قروية كاينة ف اقليم سيدي بنور، جهة دّار لبيضا سطات، ساكنين فيها 17843 واحد، على حسب لاحصاء لعام 2014.
بني يخلف

بني يخلف جماعة ترابية قروية كاينة ف عمالة لمحمدية، جهة دّار لبيضا سطات، ساكنين فيها 48338 واحد، على حسب لاحصاء لعام 2014.
بني ياݣرين

بني ياݣرين جماعة ترابية قروية كاينة ف اقليم سطات، جهة دّار لبيضا سطات، ساكنين فيها 13031 واحد، على حسب لاحصاء لعام 2014.
بنݣرير

بنݣرير مدينة مغريبية و جماعة ترابية حضرية كاينة ف اقليم الرحامنة، جهة مراكش اسفي، ساكنين فيها 88538 واحد، على حسب لاحصاء لعام 2014.
بهية محتسين

بهية محتسين (خلاقت ف لمحمدية ف 23 غشت 1979) لعايبية د تّينيس مغريبية. هي اول مغريبية وصلات ل طّوپ 150 ف لعالم ف 2002، فاش وصلات ل تّرتيب 149 ف لعالم. ف دّوبل كان احسن ترتيب ديالها 143 (تا هو ف 2002). بهية لعبات تّينيس ف لمستوى پرو بين 1999 و 2007. بهية كانت اهم لاعبة د لمنتخب لوطني لمغريبي ف ل فيد كاپ و ربّحات لمغريب بزاف د لميداليات دهبية ف تّورنوات لجهويين ب حيت دات 6 د لمرات دّهبية د لالعاب لعربية و كانت دات لميدالية دّهبية د لالعاب لمتوسطية 2001.
بهيجة إدريس

بهيجة ادريس، وسميتها لحقيقية بهيجة العلمي الادريسي (خلاقت ف سلا ف 1944) مغنية مغريبية من رّواد د لغنية لمغريبية لعصرية بين خمسينات و سبعينات لقرن لعشرين. حياتها. بهيجة بنت عائلة سلاوية عطات بزاف د لفنانين، خوها هو الملحن محمد الادريسي، اللي كان لحن اغاني مشهورة بحال "عندي بدوية" و "بنت بلادي زينة". ختها هي لمغنية امينة ادريس مولات لاغنية المشهورة "التيليفون". راجل ختها امينة هو الملحن محمد بنعبدسلام و بنتهوم هي لمغنية غيثة بن عبد السلام. راجل بهيجة هو الملحن عبد الرحمن الكردودي الحسني وبنتها هي المغنية، دعاء عبد الرحمن. بهيجة كانت من لفنانات لولات لّي هاجرو ل لمشرق و دارت كاريير و شهرة كبيرة ف لعالم لعربي، بحيت انها غنات اغاني و قصائد ب الفصحى (د نزار قباني) و اغاني ب لمصرية. بهيجة عندها كتر من 100 غنية و من اشهرها "لما يجري قدامي" و "ماهو جاري ولا قريب لدواري" لّي ولات من لخالدات د لموسيقى لمغريبية لعصرية و شّعبية.
بوعبوط

بوعبوط جماعة ترابية قروية كاينة ف اقليم شيشاوة، جهة مراكش اسفي، ساكنين فيها 11486 واحد، على حسب لاحصاء لعام 2014.
بوعبوط أمدلان

بوعبوط امدلان جماعة ترابية قروية كاينة ف اقليم شيشاوة، جهة مراكش اسفي، ساكنين فيها 7538 واحد، على حسب لاحصاء لعام 2014.
بوجدور

بوجدور مدينة مغريبية و جماعة ترابية حضرية كاينة ف اقليم بوجدور، جهة لعيون ساقية لحمرا، ساكنين فيها 42504 واحد، على حسب لاحصاء لعام 2014.
بوحمام

بوحمام جماعة ترابية قروية كاينة ف اقليم سيدي بنور، جهة دّار لبيضا سطات، ساكنين فيها 23234 واحد، على حسب لاحصاء لعام 2014.
بوركينا فاصو

بوركينا فاصو (بالفرانساوية : Burkina Faso) هي دولة ف غرب افريقيا، مساحتها 274. 200 كلم² وضايرين بيها ستا ديال البلدان : مالي ف الشمال والغرب، النيجر ف الشرق، بينين والطوݣو ف الجانوب الشرقي، غانا ف الجانوب، و الكوط ديڤوار ف الجانوب الغربي. عداد سوكان ديالها 20، 321، 378. ولوغتها الراسمية هي لفرانساوية، ولكن خمسين ف المية د السوكان لوغتهوم الام الموري. ف لبدو مورا ليستيقلال كانت البلاد سميتها جمهورية ڤولطا العوليا (1958 - 1984) حتى بدل ليها رئيسها طوما سانكارا السمية لبوركينا فاصو ف 1984. ناسها كيتسماو البوركينابيين و عاصمتها واݣادوݣو.
ميانمار

ميانمار، ولاّ بورما (سمية قديمة)، ولاّ براهماديش، رسميا لجمهورية د لاتحاد د ميانمار ( بلبورمية: ပြည်ထောင်စု သမ္မတ မြန်မာနိုင်ငံတော်‌) هي بلاد جات ف لجنوب الشرقي د اسيا. تاتحدّها بانݣلاديش و لهند من الشمال لغربي، الشينوا من الشمال الشرقي، لاووص و طايلاند من الشرق و لجنوب الشرقي، و لمحيط لهندي من لغرب و لجنوب لغربي. بورما هي اكبر بلاد من ناحية لمساحة ف جنوب شرق اسيا، و لعاشرة ف لمساحة ف اسيا. لبلاصة اللي فيها ميانمار تستعمرات من بريطانيا ف لقرن 19، و كانت داخلة مع لهند لبريطانية ف مستعمرة وحدا. ف 1 ابريل 1937، من مورا نتيخابات، تفارقات بورما على لهند وولاّت مستعمرة بوحدها. ف وسط لحرب لعالمية التانية، حتلات الجاپون لبلاد، و لكن مور ماخسرات لحرب، عاود رجعات بورما د بريطانيا، اللي بقات مستعمراها، تا ستاقلاّت لبلاد ف مرّة ف 1948. تيسكنو ف ميانمار تقريبا 54 مليون د الناس، ولعاصمة ديالها هي نايپيداو. اكبر مدينة ف لبلاد هي رانݣون. اللغة الرسمية هي لبورمية، ولفلوس اللي كاتخدّم هي لكيات. لبلاد فيها ناس عندهم بزاف ديال لاديان منهم لبوديين و لمسيحيين و لمسلمين. لمسلمين و لهندوس ديال بورما عندهم مشاكل بزاف وتيعانيو من لحݣرة. ميانمار داخلة ف بزاف د لمنضمات دولية بحال لامم لمتحدة و لحركة د عدم لانحياز و لقمة د شرق اسيا.
بوروس

بوروس جماعة ترابية قروية كاينة ف اقليم الرحامنة، جهة مراكش اسفي، ساكنين فيها 5986 واحد، على حسب لاحصاء لعام 2014.
بوروندي

بوروندي (ب لكيروندية: Republika y'Uburundi، ب لفرانساوية: République du Burundi) هي بلاد ماكاطلش على لبحر جات فلجنوب الشرقي د افريقيا. تاتحدًها رواندا من الشمال، طنزانيا من لجنوب و الشرق، و جمهورية لكونݣو الديموقراطية من لغرب. بوروندي جات فلمنطقة اللي فيها ضايات بزاف و لحدود ديالها ف لجنوب تاطًل على الضاية ديال طانݣانيكا. بوروندي كانت مملكة مستقلة تاتعيش فيها الشعوب ديال التوا و لهوتو و التوتسي، حتا للول د لقرن 20 فين حتلاًتها المانيا. مورا لحرب لعالمية اللولا اللي خسرات فيها المانيا، حتلاًت بلجيكا لبلاد و بقات مستعمرة ديالها تا ستاقلاًت ف 1962. مورا لستيقلال وقعو بزاف د لمشاكل و لينقيلابات تا طاح النظام لملكي و ولاًت لبلاد جمهورية فيها حزب واحد ف 1966. من ديك الساعة و لبلاد باقي ما فيهاش ستيقرار د السياسة ولا لقتيصاد. ف 2016، كانت تكلاسات بوروندي اتعس بلاد فلعالم. تيسكنو ف بوروندي تقريبا 11 مليون د الناس و لعاصمة ديالها هي ڭيتيڭا. اللغات الرسمية ف لبلاد هي لكيروندية و لفرانساوية و لينݣليزية، و لفلوس اللي كاتخدًم هي لفرانك د لبوروندي. غير 13. 7% د السكان د لبلاد اللي تيسكنو ف لمدون، و هي من النسب لقلال ݣاع ف لعالم.
بورݣراݣ

بورݣراݣ هو واحد لواد فلغرب د لمغريب، الطول ديالو 240 كلم، تيخرج من لاطلس لمتوسط (جبل متورزݣان حدا مولاي بوعزة) وتيصبً فلمحيط لاطلسي، مابين لمدون د سلا و الرباط. لمعدل د الصبيب د بورݣراݣ هو 23 ميترو مكعب ف التانية، ولكن فوقت لفيضانات، يقدر يوصل تال 1500. لاصل د سمية. ف لعصر لقديم و لقرون لوسطانية كان واد بورݣراݣ كيتسما "واد سلا" ولّا واد سلات. ف لقرون لوسطانية، كان معروف حتى ب واد اسمير ولّا اسمير. لمراكشي سماه واد الرمان، و بن لخطيب سماه "واد لغبط"، بينما لحسن لوزان خدّم سمية "بو رقراق". على حساب ل. برونو، السمية ديال بورڭراڭ جات من لامازيغية "اسيف اروغراز" و عندها علاقة معا قبيلة رڭراڭة، لي هيّ قبيلة مصمودية ستاقرات حدا لواد. التاريخ ديالو. لاتار ديال السكنة حدا واد بورڭراڭ كايرجعو ل ما قبل التاريخ ف لفترة النيوليتية، كيما كايبيّنو ادوات موستيرية د السيليكس لي تلقاو حداه. ماكاينينش اتار ديال لبني ف لمنطقة قبل مايجيو لفينيقيين. بورݣراݣ عندو تاريخ قديم و مرتابط بزاف ب لمدون د سلا و الرباط. من بين اهم لاحدات اللي وقعو ف بورݣراݣ: السدود اللي فيه. ف 1974، تبنا السد ديال "سيدي محمد بن عبد الله على بورݣراݣ"، ف 17 كلم من المصب ديالو. كاين 7 د السدود خرا صغيرة عليه. لهدف دهاد السدود هو اولا تجمع لما اللي تيعاون فالشريب ولفلاحة، وثانيا باش ينتج الضو اللي تيمشي للمصانع. لمارينا د بورݣراݣ. بدا لمشروع د لمارينا د بورݣراݣ ف 2006، و لهدف ديالو هو تتقاد الضفة د لواد من الجوايه بجوج د الرباط وسلا، ويكونو فيه بزاف د لحوايج ولانشطة اللي يقدر يديرهم الواحد اما سائح ولا تا اللي ساكن تمًا. اغاني عليه. بزاف د لمغنيين غناو على بورݣراݣ حيث عندو تاريخ كبير كتيرشي حيت تيجمع مابين سلا والرباط. من بين لانتاجات اللي كانو عليه كانلقاو:
بوزمور

بوزمور جماعة ترابية قروية كاينة ف اقليم الصويرة، جهة مراكش اسفي، ساكنين فيها 5860 واحد، على حسب لاحصاء لعام 2014.
بوزنيقة

بوزنيقة مدينة مغربية بحرية و سياحية، و جماعة ترابية غالب عليها طابع لحضري، كاينة بين مدينة رباط ودار لبيضا، ف اقليم بنسليمان، جهة دار لبيضا سطات، و فيها 37، 238 نسمة على حساب لاحصاء ديال عام 2014، نسبة لكبيرة منها عايشة فلمدينة. تاريخ. تايرجع تاريخ تاسيس بوزنيقة للعهد ديال سلطان لعلوي سيدي محمد بن عبد الرحمن فلقرن تسعطاش، لي بنى «لقصبة» و دارها قشلة للجيش ديالو. سكان ديال بوزنيقة لقدام تاينتاميو لقبايل ديال لعروبية، و تايرجع لاصل ديالهم للعرب ديال «صبّاح» من قبيلة بني هلال. اما تَواجد ديال ناس ديال تافيلالت فبوزنيقة، تايرجع للهجرة لي داروها لعروبية ديال لجنوب شرقي لمغربي لهاد لمنطقة، شي لي تاياكدوه لفخذات ودواور فاقليم راشيدية، لي عندهم نفس لاسم ديال دواور دبوزنيقة، بحال لعبابدة وولاد صبيح. بوزنيقة فيها كنيسة تاريخية كاتوليكية، كاتشهد على لاستعمار لفرانساوي لي داز فلمدينة، فلقرن لعشرين. طريق لوطنية رقم 1 بين رباط ودار لبيضا، ساهمات بزاف فتطور ديال لمدينة، زيادة على لهجرة لقروية من دواور للمركز، بحيت نتاقل عدد ناس فلمدينة ل37، 238 نسمة عام 2014، بعد ما كانو عام 1936 ماتايفوتوش 417 نسمة. لجغرافيا. جماعة بوزنيقة كاينة على هاد لاحداثيات 7. 15968- : 33. 7894، فاقليم بنسليمان، جهة دار لبيضا سطات، على لهضبة ديال شاوية سفلانية، وهي جماعة بحرية، كاتعتامد على سياحة شاطئية فلفصل ديال صيف، بحيت كايتعتابرو ليبلاج ديالها وجهة مزيانة عند ناس ديال لمدون لكبيرة لي مجاورينها بحال رباط ولمحمدية ودار لبيضا. تجهيزات. جماعة بوزنيقة فيها محطة ديال تران، و دخلة للوتوروت، و دايزة عليها طريق لوطنية رقم 1، وطريق ساحلية بين رباط ولمحمدية، و طريق لوطنية رقم 23 فتيجاه مدينة بنسليمان. كيف ما فيها مربط ديال لخيل، ومضمار ديال سباق دلخيل، اوجوج تيرانات ديال لغولف، و مركبات وخميمات ترفيهية، وهوطيلات 5 دنجوم. كيف ما فيها لقصر لملكي، وحي صناعي. ابرز الاحداث. لحوار لليبي بين وفد مجلس نواب ومجلس دولة لاستشاري عام 2020
بوسكورة

بوسكورة مدينة مغريبية و جماعة ترابية حضرية كاينة ف اقليم نّواصر، جهة دّار لبيضا سطات، ساكنين فيها 100176 واحد، على حسب لاحصاء لعام 2014.
بوشان

بوشان جماعة ترابية قروية كاينة ف اقليم الرحامنة، جهة مراكش اسفي، ساكنين فيها 9705 واحد، على حسب لاحصاء لعام 2014.
لبوصنة ؤلهرسك

لبوصنا ؤلهرسك (بالبوصنيا، الكرواتية ؤالصربية اللاتينية:"Bosna i Hercegovina"؛ الصربية السريلية: Босна и Херцеговина) هي واحد الدولة جات فلبلقان ف لجنوب الشرقي د اوروپا، هي كانت ؤحدة من لجمهوريات د يوݣوسلاڤيا. جات فجنوب اوروپا. كاتحدها من الشمال ؤالغرب ؤلجنوب كرواتيا، من الشرق صربيا ؤمن الجنوب لغربي جمهورية الجبل لكحل. خدات لبوصنا ؤلهرسك ليستيقلال ديالها ف 1992 من بعد ما تفكًكات يوݣوسلافيا، و دوزات 3 سنين د لحرب لاهلية سالات ف 1995. تيسكنو فلبوصنا ولهرسك تقريبا 3. 5 مليون د الناس و لعاصمة ديالها هي صاراييڤو. كاين تلاتة د اللغات الرسمية ف لبلاد و هي لبوصنية و لكرواتية و الصربية، و لفلوس اللي كاتخدًم هي ل مارك. لبوصنة عندها ترتيب مزيان فالتنمية لبشرية و داخلة مع بزاف د لمنظمات دولية بحال لامم لمتحدة و لمجلس ديال اوروپا و منظمة لامن و التعاون د اوروپا و عضو مؤسس د ليتيحاد من اجل المتوسط ف 2008.